Proposta għal regolament tal-Kunsill li jawtorizza lill-Kummissjoni biex tapprova emendi għall-protokolli tal-ftehimiet ta' sħubija dwar is-sajd konklużi bejn il-Komunità Ewropea u pajjiżi terzi /* KUMM/2007/0595 finali - CNS 2007/0222 */





[pic] | KUMMISSJONI TAL-KOMUNITAJIET EWROPEJ | Brussel 15.10.2007 KUMM(2007) 595 finali 2007/0222 (CNS) Proposta għal REGOLAMENT TAL-KUNSILL li jawtorizza lill-Kummissjoni biex tapprova emendi għall-protokolli tal-ftehimiet ta' sħubija dwar is-sajd konklużi bejn il-Komunità Ewropea u pajjiżi terzi (preżentata mill-Kummissjoni) MEMORANDUM TA’ SPJEGAZZJONI 1. Il-kuntest ta' l-att propost - Ir-raġunijiet għall-proposta u l-għanijiet tagħha L-għanijiet ewlenin ta' dan ir-Regolament huwa li l-Kummissjoni tkun tista' timplimenta aġġustamenti possibbli ta' l-opportunitajiet ta' sajd stipulati fil-protokolli tal-Ftehimiet ta' Sħubija dwar is-Sajd konklużi bejn il-Komunità u pajjiżi terzi, skond il-koeffiċjenti ta' allokazzjoni stipulati fir-Regolamenti tal-Kunsill li jikkonkludu l-protokolli tal-Ftehimiet ta' Sħubija dwar is-Sajd. Il-Kummissjoni għandha tiġi megħjuna minn Kumitat għas-Sajd u l-Akkwakultura. Dan ir-Regolament jirrigwarda l-Ftehimiet ta' Sħubija dwar is-Sajd li ġew konklużi fid-data ta' l-adozzjoni ta' din il-proposta għal Regolament tal-Kunsill. Fil-kuntest ta' Ftehim ta' Sħubija dwar is-Sajd, kwalunkwe deċiżjoni li tirrigwarda l-modifika ta' l-opportunitajiet ta' sajd mogħtija minn pajjiż terz lill-Komunità, u tal-kontribuzzjoni finanzjarja mehmuża mal-Protokoll, tittieħed bi ftehim komuni bejn iż-żewġ Partijiet fil-qafas tal-Kumitat Konġunt rilevanti. Fil-każ li ż-żewġ partijiet jiftiehmu biex jagħmlu aġġustamenti bħal dawn, il-livell korrispondenti tal-kontribuzzjoni finanzjarja l-ġdida ma tistax taqbeż id-doppju ta' l-ammont oriġinali. Aġġustamenti bħal dawn jeħtieġ ikomplu jiġu adottati permezz tal-proċeduri stipulati f'din il-proposta. Il-Kummissjoni għalhekk tipproponi li l-Kunsill jadotta dan ir-Regolament sabiex jiġi kkonsolidat il-proċess tat-teħid tad-deċiżjonijiet marbuta mal-ġestjoni tal-Ftehimiet ta' Sħubija dwar is-Sajd. - - Il-kuntest ġenerali (elementi storiċi) F'konformità mal-Komunikazzjoni tal-Kummissjoni dwar qafas integrat għall-Ftehimiet ta' Sħubija dwar is-Sajd ma' pajjiżi terzi ta' Diċembru 2002 u l-Konklużjonijiet sussegwenti tal-Kunsill ta' Lulju 2004 dwar Ftehimiet ta' Sħubija dwar is-Sajd, il-Kummissjoni ssostitwiet wieħed wieħed il-Ftehimiet preċedenti ta' Sħubija dwar is-Sajd li kienu jinvolvu kontribuzzjoni finanzjarja bi Ftehimiet ta' Sħubija dwar is-Sajd li jinkludu kemm opportunitajiet ta' sajd kif ukoll appoġġ għall-politika dwar is-sajd tal-pajjiżi terzi, flimkien ma' kontribuzzjoni finanzjarja. Kull Ftehim ta' Sħubija dwar is-Sajd jipprovdi għall-possibbiltà li jiġu aġġustati l-opportunitajiet ta' sajd fid-dawl ta' l-aħħar parir xjentifiku disponibbli jew fid-dawl tar-rata ta' l-użu. Dan jista' jirriżulta f'aġġustament korrispondenti tal-kontribuzzjoni finanzjarja. - Dispożizzjonijiet eżistenti f'dan il-qasam Xejn - Punti simili jew differenzi ma' dispożizzjonijiet jew atti eżistenti Xejn - Konsistenza ma' politiki oħra Mhux applikabbli 2. IR-RIżULTATI TA' KONSULTAZZJONIJIET MAL-PARTIJIET INTERESSATI U L-VALUTAZZJONIJIET TA' L-IMPATT - Konsultazzjonijiet Mhux applikabbli. Madankollu, il-partijiet interessati kollha huma kkonsultati fil-qafas tat-tħejjija ta' Kumitat Konġunt jew negozjati li potenzjalment jistgħu iwasslu għal tibdil fl-opportunitajiet tas-sajd jew tal-kontribuzzjoni finanzjarja. - Ġbir u użu ta’ għarfien espert Mhux applikabbli - Il-valutazzjoni ta’ l-impatt Peress li din il-proposta m'hi se jkollha l-ebda impatt dirett fuq l-aspetti soċjali ekonomiċi u ambjentali tal-Ftehimiet ta' Sħubija dwar is-Sajd, l-ebda valutazzjoni ta' l-impatt ma hi meħtieġa. Din il-proposta se tissimplifika l-proċess leġiżlattiv għall-implimentazzjoni tat-tibdil għall-protokolli tal-Ftehimiet ta' Sħubija dwar is-Sajd marbuta ma' l-opportunitajiet tas-sajd. 3. ELEMENTI ġURIDIċI TAL-PROPOSTA - Bażi ġuridika L-Artikoli 37 u 300.4 tat-Trattat tal-KE. - Il-prinċipji tas-sussidjarjetà u tal-proporzjonalità F'konformità mal-prinċipju tal-proporzjonalità, il-Kummissjoni tipproponi strument ġuridiku adattat għad-dispożizzjonijiet definiti fil-protokoll għall-Ftehim ta' Sħubija dwar is-Sajd. Dan huwa totalment koerenti mar-responsabbiltà ta' ġestjoni tal-Kummissjoni biex tinnegozja, timplimenta u tissorvelja l-Ftehimiet u l-Protokolli tagħhom. 4. IMPLIKAZZJONIJIET FUQ IL-BAġIT Ma hemm l-ebda implikazzjonijiet diretti fuq il-baġit b'din il-proposta. Madankollu, kull Regolament tal-Kummissjoni mħejji abbażi ta' dan ir-Regolament tal-Kunsill se jkun akkumpanjat b'dikjarazzjoni finanzjarja li tindika l-konsegwenzi finanzjarji tat-tibdiliet fl-opportunitajiet ta' sajd fuq il-livell rivedut tal-kontribuzzjoni finanzjarja, jekk dan ikun rilevanti. Wieħed għandu jqis illi, skond kull protokoll għal Ftehim ta' Sħubija dwar is-Sajd, tibdiliet fil-livell tal-kontribuzzjoni finanzjarja l-ġdida ma jistgħux jaqbżu d-doppju ta' l-ammont oriġinali. 5. ELEMENTI FAKULTATTIVI - Simplfikazzjoni Wieħed mill-għanijiet ta' din il-proposta huwa li tittejjeb iċ-ċarezza u l-konsistenza fl-implimentazzjoni kumplessiva tal-politika tal-Kummissjoni rigward il-Ftehimiet ta' Sħubija dwar is-Sajd, kif ukoll il-konsolidazzjoni tal-proċess tat-teħid tad-deċiżjonijiet. - Spjegazzjoni Dettaljata Ara hawn fuq. 2007/0222 (CNS) Proposta għal REGOLAMENT TAL-KUNSILL li jawtorizza lill-Kummissjoni biex tapprova emendi għall-protokolli tal-ftehimiet ta' sħubija dwar is-sajd konklużi bejn il-Komunità Ewropea u pajjiżi terzi IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 37 flimkien ma' l-Artikolu 300(4) tiegħu, Wara li kkunsidra l-proposta mill-Kummissjoni[1], Wara li kkunsidra[2] l-opinjoni tal-Parlament Ewropew, Billi: (1) Il-protokolli għall-ftehimiet ta' sħubija dwar is-sajd li ġew konklużi bejn il-Komunità u pajjiżi terzi jiffissaw l-opportunitajiet ta' sajd għall bastimenti Komunitarji fl-ilmijiet ta' pajjiżi terzi u l-kontribuzzjonijiet finanzjarji korrispondenti. (2) Il-ftehimiet ta' sħubija dwar is-sajd u l-protokolli tagħhom jipprovdu għall-possibbiltà li dawn il-protokolli jiġu mmodifikati mill-Kumitati konġunti mwaqqfa biex jissorveljaw dawk il-ftehimiet. (3) Sabiex dawn l-emendi jkunu jistgħu jiddaħħlu fis-seħħ malajr kemm jixraq, il-Kumissjoni għandha tkun awtorizzata tapprovahom. (4) F'dawn iċ-ċirkostanzi, il-Kummissjoni għandha tkun ukoll awtorizzata tadatta l-opportunitajiet tas-sajd allokati fost l-Istati Membri skond il-koeffiċjenti ta' allokazzjoni eżistenti. (5) Għalhekk, huwa xieraq li r-regoli msemmija hawn fuq jkunu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta' l-implimentazzjoni konferiti lill-Kummissjoni[3]. ADOTTA DAN IR-REGOLAMENT: Artikolu 1 Dan ir-Regolament jistipula r-regoli għall-approvazzjoni tal-modifiki għall-protokolli li jiffissaw l-opportunitajiet ta' sajd u l-kontribuzzjonijiet finanzjarji miftiehma mill-kumitati konġunti mwaqqfa għas-sorveljanza tal-ftehimiet ta' sħubija dwar is-sajd. Artikolu 2 1. Meta kumitat konġunt imwaqqaf biex jissorvelja ftehim ta' sħubija dwar is-sajd ikun adotta emendi għall-protokoll tiegħu fir-rigward ta' l-opportunitajiet tas-sajd u l-kontribuzzjonijiet finanzjarji previsti minn dawk il-protokolli (minn issa 'l quddiem "il-protokoll"), il-Kummissjoni għandha tkun awtorizzata tapprova dawn l-emendi skond il-proċedura msemmija fl-Artikolu 3(2). 2. L-opportunitajiet ta' sajd allokati fost l-Istati Membri għandhom jiġu adattati għall-protokoll emendat skond il-proċedura msemmija fl-Artikolu 3(2). Emenda bħal din ma għandhiex tbiddel il-koeffiċjent ta' allokazzjoni stipulat fir-Regolament tal-Kunsill li jadotta l-protokoll għall-ftehim ikkonċernat. Artikolu 3 1. Il-Kummissjoni għandha tiġi megħjuna mill-Kumitat tas-Sajd u Akkwakultura. 2. Għandhom japplikaw l-Artikoli 4 u 7 tad-Deċiżjoni 1999/468/KE. Il-perjodu stabbilit fl-Artikolu 4(3) tad-Deċiżjoni 1999/468/KE għandu jkun stipulat għal 10 ijiem tax-xogħol. Artikolu 4 Dan ir-Regolament għandu japplika għall-ftehimiet ta' sħubija dwar is-sajd konklużi mill-Komunità qabel id-data tad-dħul fis-seħħ tiegħu. Artikolu 5 Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil- Ġurnal Uffiċjali ta’ l-Unjoni Ewropea . Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President [1] ĠU C , , p. . [2] ĠU C , , p. . [3] ĠU L 184, 17.7.1999, p. 23.